《谢达善见惠碧桃古体》
宋代·舒岳祥

碧桃有佳实，方春开白花。
花悦悦花者，实惠能诗家。
咏花不咏实，未解写叹嗟。
水苍充朝佩，天碧泻露华。
空青珍莫采，帝珠净无瑕。
水波远涵竹，霄影浮副瓜。
春山净梳掠，秋烟澹笼遮。
卵色未有别，胆形图更加。
清酸笑金橘，寒脆压银茄。
瑶池漱灵液，萼绿蒙翠纱。
一食润燥吻，再食思无邪。
三食换仙骨，四食凌飞霞。
回首谢玉塘，吾诗不妄夸。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。